A jász tanyák mint magyar különlegességek (hunagrikumok)

I.

Az Európai Unióhoz történő csatlakozás küszöbön van, és már csak azt kell eldönteni: mikor és hogyan csatlakozzunk.

Az a tény, hogy korábbi uniós tagok a tizenötök, esetenként túlgépesített, de mindenképpen korszerű, jól felszerelt mezőgazdaságához képest nekünk technikai lemaradással kell csatlakozni a közösséghez és csak 25 %-át kapjuk az uniós támogatásnak, az behozhatatlan hátránynak látszik. Ettől függetlenül sosem csatlakozhatnánk olyan gazdagon, hogy a találékonyságunkra, a helyi előnyeink kiaknázására, így a természetes mezőgazdálkodás előnyeinek kihasználására, a magyar különlegességekre (hungarikumok) ne lenne szükségünk. A saját arcunkat, magunkat, magyarságunkat kell vállalni, az Unióba vinni és minden tevékenységünket ez kell, hogy meghatározza és nem ripacsként, „lekopírozott” hollandként, dánként, vagy osztrákként kell viselkednünk. Csak magunkban bízhatunk és tudásunk adta szabadságunk megőrzésében. Ne másban keressük a hibát, de kerüljük ki a rosszat, mert végső soron csak az történhet velünk, amit mi történni engedünk. „Ki nyakára jármot rakni hagy, az megérdemli, hogy viselje azt.”
A következőkben a természetes mezőgazdálkodásban, a tanyákon korábban is alkalmazott ma is megvalósítható különböző módszereket ismertetünk, melyek közül ki-ki belátása szerint és lehetősége szerint bármelyiket alkalmazhatja, mert ezek a költségeket és kiadásokat kímélő hagyományos módszerek nem kizárják, de feltételezik a korszerű technológiák alkalmazását. A hagyományos módszerek alkalmazása megköveteli a korszerű technika alkalmazását is. Természetes az, hogy az aratást a csépelés korszerű arató-cséplőgépekkel végezzük, nagy teljesítményű gépekkel szántunk. A számítógép is segíti a gazda munkáját, de ezek alkalmazása mellett nem szabad elfeledkeznünk a régen jól bevált, nem ma kitalált, mégis korszerű hagyományok folytatásáról, újraélesztéséről. Természetes az is, hogy megnyitjuk a vízcsapot és folyik a víz, van fürdőszoba. Ez a víz jó minőségű kell, hogy legyen, ha nem is artézi, de iható, és ne kelljen kupában a kútról hordani a vizet a baba fürdetéséhez, a szépmosáshoz. Ne kényszerüljünk naponta a nem éppen olcsó ásványvíz fogyasztására. A bort vegyük a boltból, ne a vizet.
A tanya

A tanyás gazdálkodás mindig is a legtakarékosabb, a legtermészetesebb gazdálkodási forma volt, még annak ellenére is, hogy sok tanyás gazdának „városi” háza is volt, tehát úgymond két lakást tartott fenn, de mind a kettőt gazdaságosan hasznosította.
A tanya körül elhelyezkedett földterület átlátható és belátható volt, rövid távolságot kellett megtenni, nem volt felesleges utazgatás munkagéppel. Szinte nem volt szállítási költség, így sok üzemanyagot, valamint időt tudtak megtakarítani.

A rövid távú tanya körüli takarmány- és trágyaszállításokat igaerővel el lehetett végezni. Igaz, akkor még nem volt annyi erőgép és annyi szállítójármű, mint manapság, de tanyás gazdálkodásban ma sem lenne szükség annyi fölöslegesen utazgató munkagépre. A munkagép a munkáját végezné, így kevesebb gázolaj „támogatás” mellett is mindenkinek több maradna. Minden tanyagazdaságban egy-két igavonó jószág a legkorszerűbb, a legtakarékosabb, legegészségesebb munkavégző eszközként dolgozhatna. A rövid távú, tanya körüli szállításokat, a mindennapi takarmány bekészítését, a trágyakihordást akár ökörfogattal, akár lófogattal olcsóbban és korszerűbben el lehet végezni. Nagy esőzések idején, tavasszal, nyáron, valamint az őszi-téli hónapokban fogatolt járművel könnyebb a tanya körül dolgozni, mint a nagy súlyú, sárban magatehetetlen, vagy méteres barázdákat vágó gépóriásokkal. Ez nem a távolból megszépült múlt visszavágyása, ez a mindennapi valóság a tanyán, amelyre élő példa minden esős tavasz és nyár, de különösen példa erre a 2000. évi belvizes áradásos június, július, amikor a tanya körül csak víz és víz volt. A két pár ökör könnyedén megbirkózott a sárral, a vízzel, erőlködés nélkül húzta a takarmánnyal, vagy trágyával megrakott lőcsös szekeret, vagy gumiskocsit. Nem nosztalgiázásként, azonban vissza kell mennem 30-40 éves múltba, amikor a „beprogramozott, okos közgazdák” kiszámították, hogy a lótartás mennyire veszteséges, ha egy pár lófogat naponta 8-10 kg zabot elfogyaszt, valamint szénát, szalmát és vizet. Mellette azt is megállapították, hogy a lótartás akkor is veszteséges, ha nem adunk enni a lónak. Ebben igazuk volt. Nos ilyen okos „közgazda” érvek hatására a 60-as évek végén nekiláttunk a lóállományunk kiirtásához.
Egykori állami gazdaság egyik majorjában is kiirtottuk az összes lovat, köztük azt a pár muraközi fogatot is, amely addig naponta ellátta a kétszázas tehenészet és szaporulata, valamint 380-400 anyakocás sertéstelep „bekészítő” munkáit. A lovak likvidálása után téli időben 4-5 hónapon át, esetenként 2-3 traktor „cincálta” egymást, még a szérűben és az istállók körül a kerekek által megásott majd méteres barázdákból, kátyúkból sikerült kiszabadítaniuk a napi takarmányt.
Csakhogy amit egyszer leromboltunk, azt korszerű formában is nehéz újraépíteni, különösen, amit a fejekben romboltunk. Mert bármilyen gazdaságos lehet egy ökörfogat munkája, azt a mai körülményeink között nem könnyű felszerelni. És kinek jó az, ha fogy a méregdrága olaj? Azon keveseknek jó, akik ebből élnek igen jól, és rossz azoknak, akik ezért élnek igen rosszul. Ma szinte mindenki tud gépjárművet, traktort vezetni, de bejárhatnánk Tónyát-Baranyát, míg találnánk egy-két embert, aki képes egy ökörfogatot betanítani hajtani.

Az ökörfogatnak járom kell, a lófogatnak szerszám, ezért bognár, kovács, szíjgyártó, kötélgyártó munkájára van szükség. A földön járó gazdának csizma kell, ezért tímár, szűcs, csizmadia kell, lehetőleg helyben. Igen ám, de ha mindezek a mesterek helyben megvannak, ki vásárolja meg az olasz bőripar termékeit, a Szalamander gyárat be kell zárni stb.?

Ilyen és hasonló kérdések merülnek fel akkor, amikor a természetes gazdálkodás megvalósítása kerül napirendre. A természetes mezőgazdálkodás az ökogazdálkodást is magába foglaló gazdálkodási mód, de több is annál. Több, mert a termény megtermelési folyamatába bevonja a helyben előállítható anyagok sokaságát, és abból az alapvető tényből indul ki, hogy a mezőgazdaság a napenergia hasznosításával szinte minden terméket meg tud termelni, kapcsolódó szakmákkal elő tud állíttatni. Kivéve, és nagyon leszűkítve a só és az ekevas az, amelyet kívülről kell behozni, mert még a „petróleum” is helyben megtermelhető. Ezt a lehetőséget minél teljesebben ki kell használni egy közösségnek. Ebbe a  gondolkodási formába nem fér bele a „zacskós” leves, vagy a több tíz kilométerre elutaztatott, ott manipulált és a megtermelés helyére méregdrágán visszautaztatott „zacsis” tej sem. Malmokat kell ismét ott felépíteni, ahol azok eddig is igény szerint gazdaságosan működtek, és ez vonatkozik a helyben működtetett ISO és HACCP tanúsítvánnyal is ellátott vágóhidakra, feldolgozó üzemekre. A helyben megtermelt gabonát, a helyi fogyasztásra felnevelt vágóállatokat nem szabad megutaztatni, ami csak drágítja az árat és rontja a minőséget. Nagyon jól meg lehet élni fagyasztott argentin marhahús nélkül is. Egyes vidéki települések „eliparosított”, elgyarmatosodott, magatehetetlenné vált állapotát mutatja az a valamikor éveken át ismétlődően megjelent híranyag is, mely szerint a hó, vagy a víz által körbezárt falvakba a hadsereg segítségével városból kellett tejet és kenyeret szállítani! Végül is a fejünkben kell meglenni a gazdálkodás, az életvitelünk tudásának, és igényességének. Újra meg kell tanulnunk a sok korszerű ismeret mellett több olyan régen tudott, de ma is korszerű gazdálkodási ismeretet, amelyek a jövedelmező, természetes gazdálkodáshoz, egy vidéki közösség, falu, község, kisváros egészséges, jómódban éléséhez szükséges.
Újra meg kell honosítanunk a kezdéstől a végtermék kibocsátásáig a helyben alkalmazható megoldásokat, amit szüleink, nagyszüleink tudtak és alkalmaztak. Induljuk el az építkezéstől. Szinte minden megvan helyben, ami egy tanyaház és a hozzá tartozó gazdasági épületek felépítéséhez szükséges. A házat, az istállókat, ólakat tetőtől talpig fel lehet építeni helyi anyagokból. A nád, a zsúpszalma helyben megterem. Valamikor tégla és cserépgyárak is működtek kis településeken, így Árokszálláson is. A faanyagot megtermette a helyi erdő, helyi iparosok, esetleg ezermester gazdaemberek értették az építkezést is. A vályogtéglát a helyi válykosból vetették, a pelyva, a törek és a hozzá való szakértelem is megvolt. A vakolás, a tapasztás anyaga helyben volt. Évente kétszer, de egyszer feltétlenül, húsvétra, pünkösdre vagy a búcsúra kimeszelték az épületeket, így minden évben egészségesen tiszta volt minden, de méregdrága festékekkel, mint a mai szintetikus festékek, nem telik évente festésre! Öt-tíz év is eltelhet az újrafestésig. Vajon tiszta a tíz éve meszelt fal? Hol van már a friss, tiszta mész illata? Helyette szagolhatjuk a különböző szintetikus festékek mérgező bűzét.
A helyi anyagok felhasználásával, a hozzáadott érték helyben maradt, munkát adott. A sokszorta kisebb pénzforgalom, a kevesebb pénzbevétel, de sokkal kevesebb pénzkiadás mellett több jutott a „konyhára”. Ma háromszor-négyszer annyi földterület kell egy kis család megélhetéséhez, mint régebben nagycsaládok természetes életéhez.

A nemzet fogyása, a fogyó közösségek is a fentiekkel hozhatók összefüggésbe. Ma a hamisan értelmezett haszonelvűség a mezőgazdaságban is pontosan abból akar mindkevesebbet, ami a termelés célja kell, hogy legyen: az emberből. Ezért van az, hogy lassan a nyugdíjasokat nem tudják eltartani a fiatalok. A természetes családban, így a paraszt családokban is a gyermek nem csak szeretett, de hasznos tagja is volt. Ugyanúgy az idős ember, a nagypapa és a nagymama is. Mindenkinek, mindennek megvolt a helye a családban. Nincs paraszti gazdálkodás, van fogyó nemzet, mert sem a gyermek, sem az idős ember nem „rentábilis (hasznot hozó)” tagja a családnak, társadalomnak. Az egyik elvonja a hasznos munkaerőt a termelésből, a másik terheli a még kevesebb aktív dolgozót.

Élet a tanyán természetes anyagok felhasználásával

A gazdasszony főzi meg a helyben termelt alapanyagokból a mindennapi ételünket. Étkezésünk az évszaknak, a hét napjainak és a napszaknak megfelelő legyen. Például nálunk szokásellenes és teljesen fölösleges pénzkidobás és egészségtelen is lehet, hogy már februárban ki tudja honnan származó, milyen vegyszerekkel hajtatott dinnyét fogyasztunk. Termelhetünk azonban olyan dinnyét idehaza, amely még decemberben is fogyasztható. Ettől számítva majdcsak kibírjuk hat-hét hónapig külföldi, idegen eredetű dinnye nélkül. Ne a primőrökkel biztosítsuk téli vitaminszükségletünket és ne is pirulákkal!
Vöröshagyma, savanyú káposzta, fokhagyma, cékla, répa, sült tök, naspolya, télen elálló almák, egyéb gyümölcsök idehaza is megteremnek. A téli friss disznóhús és disznótoros szükségletet a Márton-napi liba elfogyasztásának befejezésével február végéig a szokásos kóstolókkal biztosíthatjuk.

A tavasz beköszöntével a tojás és füstölt sonka fogyasztása kezdődik.

Nyár elején és nyáron túltermelt tojásokat tarhonya- és tésztakészítéssel tárolhatjuk. Mérsékeljük a hűtőszekrény használatát. Szükségünk van-e mélyfagyasztóra? A kotlóstyúkkal történő folyamatos keltetéssel elérhetjük, hogy mindig van friss, egészséges baromfihús a könyhán. Az egészségesen füstölt húskészítmények kiegészítik a friss húsellátásunkat. Egy-két birkavágás is jól jön, és megvan az egész évi húsmennyiségünk anélkül, hogy egyszer is elmentünk volna a boltba, vagy igénybe vettük volna a drága, az illatok egyvelegével üzemelő hűtőszekrényt.

A lúdtartás biztosítja a család természetes takaróigényét és még hozományba, a „stafírungba” is jut.

